En bystyrerepresentant og to forretningsmenn fra Åsane er varetektsfengslet og siktet for korrupsjon.

Det bekrefter lørdag politiadvokat Ole Bjørn Mevatne overfor Bergensavisen.

De tre ble fengslet bak lukkede dører onsdag og torsdag denne uken.

Rolf Knudsen er forsvarer for politikeren.

- Saken er en stor påkjenning for ham, men vi håper at saken får en snarlig avklaring, sier Knudsen til BA.

Fengslet i fire uker

Etter at BA omtalte ryktene i natt og i dagens papiravis, letter politiet nå litt på sløret.

- Jeg kan bekrefte at tre er siktet for korrupsjon og at retten har funnet skjellig grunn til mistanke. Alle er fengslet for fire uker, de to første i full isolasjon. To av dem har anket fengslingen til lagmannsretten, sier Mevatne til BA.

Politiadvokaten vil ikke opplyse alder på de siktede, eller hvilket parti den siktede politikeren tilhører.

- Er det det er stort beløp som politikeren angivelig skal ha fått?

- Alt er relativt, men vi mener grovheten ligger i handlingens karakter, sier Mevatne.

Ifølge politiadvokaten skal det straffbare forholdet ha skjedd for en tid tilbake, i 2012.

Politiet etterforsker saken for fullt. De siktede ble arrestert mandag denne uken, og samtlige ble fremstilt for fengslingsmøter som ikke var berammet i offentlige lister eller opplyst til mediene, skriver BA.

Politiet har tatt beslag i elektronisk utstyr og lagringsmedier.

BA har fra kilder fått opplyst at en grunneier i Bergen kommune skal ha betalt en eller flere kommunalt ansatte for å få sin sak gjennom i det kommunale apparatet.

Kommunen varslet politiet om saken for tre uker siden.

Gikk til politiet

Kommunaldirektør Robert Rastad bekrefter overfor BA at kommunen har gått til politiet med en sak, men sier at han ikke kan bekrefte innholdet i saken. Han omtaler saken som et rykte kommunen har informert politiet om.

- Et rykte kom oss for øret, som vi umiddelbart gikk til politiet med og ba dem etterforske, sier Rastad.

- Hva gikk dere til politiet med?

- Det kan jeg, så lenge de etterforsker saken, ikke kommentere. Vi fikk høre at det skal ha kunnet skje helt uakseptable ting, og vi gikk umiddelbart til politiet med det. Vår oppfatning et at de tar dette svært alvorlig - noe vi er glade for, sier Rastad.

Han vil ikke kommentere hvordan saken ble kjent for ledelsen i kommunen.

Mæland bekrefter

Byrådsleder Monica Mæland bekrefter at saken oppsto fra et rykte om at noen hadde fått gjennom en sak i Bergen kommune ved å betale for det. Hvilken type sak det gjelder, vet hun ikke noe om, sier hun.

- Vi har selvfølgelig nulltoleranse for slike ting, og valgte å gå til politiet med det. De får vurdere om dette er en sak. Det vet jeg faktisk heller ingenting om, sier Mæland.

Hun vil ikke si noe om hvordan ryktet tilfløt henne, eller under hvilke omstendigheter.

- Det ville ikke være riktig av meg å si.

- Går dere ofte til politiet med rykter, og ber dem etterforske dem?

- Nei, svarer Mæland.

- Ingen kommentar

Advokat Svein Aage Valen er forsvarer for en av de siktede i saken, men Valen vil verken bekrefte eller avkrefte at han har en klient som er under korrupsjonsetterforskning.

Kommunaldirektør Anne-Iren Fagerbakke for byutvikling, klima og miljø, visste om ryktet da BA kontaktet henne fredag, men sier at hun ikke har hørt noe fra politiet, og at hun antar at hun ville gjort det dersom saken dreide seg om noen hun har ansvar for i byggesaksavdelingen.

Les flere saker fra Bergensavisen her.